SKRIFTLIG FORESPØRGSEL E-0095/02

af Renate Sommer (PPE-DE) til Kommissionen

(28. januar 2002)

Om: Kommissionens beslutning af 17. september 2001 om fremtidige serviceaftaler med Duales System Deutschland (DSD) procedure i henhold til EF-traktatens artikel 81 og EØS-aftalens artikel 53

Ifølge ovennævnte beslutning (2001/837/EF)(1) betragter Kommissionen i forbindelse med fremtidige serviceaftaler med DSD om indsamlings- og sorteringsinfrastruktur for brugt salgsemballage principielt en løbetid på maksimalt tre år som pasende og acceptabel ud fra økonomiske synspunkter.

1. Skal Kommissionens forklaring i kapitel II, punkt 157, forstås således, at den vil gøre en aftaleløbetid på maksimalt tre år til en obligatorisk overgrænse, eller er længere aftaleløbetider også juridisk mulige?

2. Er Kommissionen bevidst om, at økonomisk udnyttelse og skattemæssig afskrivning af anlæg (beholdere, køretøjer, sorteringsfaciliteter, genanvendelsesteknik osv.) ikke er mulig med en aftaleløbetid på kun tre år?

3. Begunstiger en kortere løbetid på tre år ikke ved udbuddet de indsamlingsvirksomheder, der allerede råder over anlæg, idet de allerede deltager i DSD-ordningen?

4. Vil tilladte aftaleløbetider, der svarer til fristerne for skattemæssig afskrivning, på denne baggrund ikke i højere grad imødekomme Kommissionen hensigt om at fremme konkurrencen på markedet for indsamling?

(1) EFT L 319 af 4.12.2001, s. 1.

Svar afgivet på Kommissionens vegne af Mario Monti

(15. marts 2002)

1. Den anførte løbetid på op til tre år vedrører ikke serviceaftaler, der er underlagt fritagelsesbeslutningen, men fremtidige serviceaftaler. Derfor er der kun tale om en generel retningslinje. Den konkrete vurdering i forhold til konkurrencereglerne af fremtidige serviceaftalers løbetid kan kun ske under hensyntagen til alle de retlige og økonomiske omstændigheder i relation til den enkelte sag. I denne forbindelse spiller også de fremtidige udbudsbetingelser en rolle. F.eks. er det af betydning for vurderingen, om der indgås særskilte aftaler for de forskellige materialer og for indsamlingen og sorteringen, og hvor store indsamlingsområderne er.

2. Ved fastsættelsen af fritagelsens løbetid er en garanti for en tilstrækkelig afskrivning en væsentlig faktor for økonomien i investeringerne. Rentabiliteten i en investering afhænger af mange faktorer inden for og uden for virksomheden. F.eks. skal det undersøges, om indsamlings-, transport- og sorteringsfaciliteterne kun benyttes til at udføre de tjenesteydelser, der er omfattet af serviceaftalen med DSD, eller også til andre formål.

3. Som led i den fremtidige udbudsprocedure for serviceaftalerne vil det være afgørende, hvilken virksomhed der bedst opfylder udbudsbetingelserne. En genbrugsvirksomheds konkurrenceevne påvirkes af mange faktorer, f.eks. dens innovationsevne, teknologianvendelse og organisatoriske opbygning. Derfor kan man ikke gå ud fra, at en bestemt aftaleløbetid er til fordel for virksomheder, der i forvejen er kontraherende part i DSD-ordningen.

4. Ved fastsættelsen af fritagelsens løbetid er forskellige faktorer af betydning. Der skal bl.a. tages højde for den begrænsning af konkurrencen, som en eksklusivitetsklausul medfører, og en lang aftaleløbetid. I lyset heraf er afskrivningsmæssige hensyn isoleret set ikke et tilstrækkeligt kriterium til vurdering af, om aftaleløbetiden er i overensstemmelse med konkurrencereglerne.